Dit Stückchen wir nu woll tau En'n,
Un kein hadd dorvon wat erfohren,
Wenn nich de Düwel sine Hän'n
Hadd allentwegen mang. – Nah ein'gen Johren
Kam nah uns' Stadt 'ne Kummischon,
Dat sei dor mal eins revidiert,
»Weil leider dorten öfter schon
Unregelmäßigkeiten sei'n passiert
Und Fehler in der Rechnung sei'n entdeckt« –
In Preußen segg'n s' dortau »Konfekt«.
Na, dese Kummischon, de fünn
In de Stadtreknung ok en Posten:
»Für eine Schachtel an Postvorschußkosten,
Wo die verdammten Bärte waren drin,
Fünf Taler.« – »Ih, wat süll dat sin?
Raupt Kniper Kneifern mal herin!«
De ward nu kräftig inquiriert,
Un dese Bösewicht, de wir't,
De het't vertellt; so 's't rute kamen.
Un unse Kummischon, de sleit
De Hän'n un Arm un Bein tausamen.
»Nu bidd ick jug in Gottes Namen,
Wat all' in so'n Stadtreknung steiht!«